Die versoek van die SAL aan Bidvest om 30% van sy filiaal wat vliegtuigtoilette skoonmaak oor te dra aan ŉ swartbemagtigingsvennoot van die SAL se keuse, is uiters verdag en boonop ŉ verbreking van die Swart Ekonomiese Bemagtiging (SEB)-Wet en –Kodes, sê adv. Anton Alberts, die VF Plus se parlementêre woordvoerder oor vervoer.
Luidens ŉ berig in City Press die afgelope naweek het Bidvest dit duidelik gemaak dat sy filiaal BidAir Services reeds swart eienaarskap van 63,42% het en dat swart vroue ’n belang van 24,85% in die onderneming besit.
Adv. Alberts sê dit oorskry die voorgeskrewe SEB-bepalings verreweg. Die bepalings is onder meer dat ondernemings met ’n omset van tussen R10 - en R50 miljoen ten minste 25% swart aandeelhouding moet hê.
“Die VF Plus gaan die kommissie vir Breë Basis Swart Ekonomiese Bemagtiging (BBSEB) nader om ondersoek te doen na die moontlike verbreking van SEB-wet en Kodes. Die SAL wil Bidvest dwing om feitlik sy totale filiaal aan swart eienaars oor te dra.
“Dit wil voorkom of Yakhe Kwinana, die nie-uitvoerende direkteur van SAL, in die proses ŉ mes teen Bidvest se keel hou aangesien Bidvest se toekomstige deelname aan SAL-tenders in die gedrang kan kom indien hy sou weier.
“Kwinana sal moet verduidelik wie die swart bemagtigingsmaatskappy is, en wat sy bande met hom is,” sê adv. Alberts.